runetrust/blame-folketinget-dk huggingface dataset:
Thomas Adelskov (S), 2006-05-30:
Vi tilkendegav over for ministeren, at vi var indstillet på at drøfte lovforslaget, og at vi sådan set mente, at det var muligt, at vi kunne finde en fælles løsning, som også ville imødekomme de utallige henvendelser, der er kommet til Arbejdsmarkedsudvalget fra almindelige borgere og fra interesseorganisationer og -grupper, som har henvendt sig og fortalt om den ulykkelige situation, som tusinder af mennesker årligt kommer i, enten fordi de ryger ud af sygedagpengesystemet og over i kontanthjælpssystemet, eller fordi de helt mister forsørgelsesgrundlaget, fordi de bliver ramt af ægtefælleafhængigheden og dermed ikke længere har forsørgelse.
Roger Courage Matthisen (ALT), 2019-04-26:
Canada gav en undskyldning i 2008 til landets inuitter, der blev tvangsfjernet og sendt på statslige kristne kostskoler, og Australien har også givet en officiel undskyldning til landets oprindelige befolkning, som blev tvangsfjernet fra deres familier og anbragt hos hvide familier som en del af den assimilation, der har været et tankesæt hos alle de gamle kolonimagter.
Flemming Møller Mortensen (S), 2018-04-19:
Og jeg synes, at rammesætningen for det er god, altså at det i høj grad er ikkekommercielle forsøg, altså ikke kommercielle forsøg, hvor der står store økonomiske interesser, medicinalindustri og andet bag, således at man letter adgangen for de kliniske forsøg, som ikke har den backup rent virksomhedsmæssigt og økonomisk.
Jonas Dahl (SF), 2012-03-22:
Det synes jeg faktisk er et ambitiøst mål, og jeg synes også, man skulle anerkende, at regeringen faktisk har tænkt sig allerede i løbet af 2012 at fremsætte forslag, som netop imødekommer det. Så det skal kunne betale sig at arbejde, og det er jo sådan set netop også betonet i regeringsgrundlaget.
Rune Lund (EL), 2006-02-03:
Når Enhedslisten har fremsat det her beslutningsforslag i stedet for at tage debatten i Europaudvalget, er det, fordi vi ønsker at få en bredere, offentligt tilgængelig debat om Danmarks og EU’s politik over for Marokko og den fortsatte marokkanske besættelse af Vestsahara.
Per Ørum Jørgensen (KF), 2006-05-24:
Jeg synes, det er meget påfaldende, at Det Radikale Venstre har den gyldne løsning i specielt sådan en sag, hvor stort set samtlige partier i Folketinget er enige om, at det her er den rigtige måde at gøre det på, og at det vil få et konstruktivt output.
Flemming Møller Mortensen (S), 2010-04-26:
Jeg vil blot spørge Dansk Folkepartis ordfører: Ser Dansk Folkeparti ikke klart, at vi har et stort problem, og mener Dansk Folkeparti ikke, at når man har et stort problem, er man også forpligtet til at gøre alt, hvad man kan, hvis det vel at mærke er et stort problem?
Line Barfod (EL), 2007-05-10:
Og noget af det, den undersøgelse viste, var, at det bl.a. skyldes, at de har for travlt, at hvis man har ordentlig tid til at snakke med folk, har ordentlig tid til at forklare om de afgørelser, der er truffet f.eks., eller har ordentlig tid til at lytte til de problemer, folk kommer med, så kan det forebygge nogle konflikter, der ellers udvikler sig til vold og trusler.
Mads Fuglede (V), 2020-06-23:
Så burde I netop handle, for så er der empiri for, at her har vi et problem, der vokser, som det gør, overalt, og lade være med bare at sparke det her spørgsmål til hjørne, men stemme for det her og få sørget for, at vi ikke får høje bønnekald i det offentlige rum i Danmark.
Sophie Hæstorp Andersen (S), 2011-01-12:
Nogle af de lægemidler, som man så efter 2-3 år er kommet frem til og er tryg ved, er f.eks. et dyrt præparat, der kan være 5-10 gange dyrere end det, som Lægemiddelstyrelsen nu vil komme frem til at vurdere er det billigste på markedet.
Sophie Løhde (V), 2024-05-23:
Vi kommer også til som noget nyt eksempelvis at indføre, at alle 18-årige fremover kommer til at modtage et brev i forbindelse med deres 18-årsfødselsdag om den nye tilgang til organdonation, så vi på den måde hele tiden sikrer en øget bevidsthed om at huske at tage stilling, også når man er ung og fylder 18 år.
Anders Fogh Rasmussen (V), 2003-10-08:
Jeg vil absolut gerne give hr. Aage Frandsen tilsagn om at medvirke konstruktivt i et sådant arbejde, for jeg tror, at vi ud fra sådan et parlamentarisk synspunkt deler opfattelse af, at der er behov for et mere klart regelsæt, end der måske er i øjeblikket.
Kristian Thulesen Dahl (DF), 2001-04-25:
»Idet Folketinget fastslår, at det danske forbehold på retsområdet er en del af grundlaget for dansk EU-politik, pålægger Folketinget regeringen at bruge forbeholdet aktivt til at afvise EU-regulering, som omfatter Danmark, og dermed sikre, at Danmark ikke bliver omfattet af regler, som på nogen måde svækker Folketingets mulighed for at regulere flygtninge-/indvandrerområdet.«
Kim Andersen (V), 1999-05-26:
Vi synes, det er positivt, at ministeren vil tage initiativ til samtaler for at gøre Frøslevlejren endnu bedre og udvikle stedet i pagt med de intentioner, jeg her har redegjort for, og det vil vi gerne bakke op, men det gøres bedst på frivillig basis via samtale og uden et så firkantet beslutningsforslag, som vi her har til behandling.
Simon Emil Ammitzbøll (LA), 2015-08-26:
Jeg tror ikke, man kan have en præcis numerisk grænse, men jeg tror godt, man kan sige, at det pres, vi hører der er i øjeblikket – hvis man lytter til f.eks. kommunerne – jo er ret højt, i forhold til hvad det er, der kan klares i det danske samfund for nuværende.
Fatma Øktem (V), 2012-01-11:
Her til sidst vil jeg godt sige, at vi jo i går var i Fællessalen, og der blev lanceret en bog om stærke kvinder, og ministeren holdt en tale, i går var vi også i salen her, hvor vi hyldede dronningen af Danmark for hendes 40 år som regent, og for et par dage siden kunne vi bryste os af, at kvindelige skuespillere klarer sig rigtig godt og er i fantastisk fremgang.
Søren Søndergaard (EL), 2018-10-11:
Derfor vil en af vores første handlinger i et kommende Folketing selvfølgelig være – og jeg kan ikke garantere, at vi får 90 mandater, men jeg kan garantere, hvad vi vil arbejde for – at få en medieskat, som bygger på det princip, som resten af skattelovgivningen bygger på, nemlig at de bredeste skuldre bærer det tungeste læs, når det gælder statslige udgifter.
René Christensen (DF), 2014-03-11:
Jeg er sikker på, at forslagsstillerne for det her – det være sig Venstre, Dansk Folkeparti, Liberal Alliance eller Det Konservative Folkeparti – vil være klar til her under forhandlingerne at kigge på, om vi skal tage noget af den øverste tekst ud, som jeg er enig i godt kan virke som en rød klud, hvis man kan bruge det udtryk i forhold til regeringen, og kigge på, hvad det er, vi skal arbejde frem imod.
Lisbeth Bech Poulsen (SF), 2017-04-04:
Den efterforskning pågår jo også stadig væk for at finde ud af, hvad der egentlig var op og ned i den sag, men i hvert fald havde Gable Insurance AG ikke – det kan man som minimum sige – gjort det klart for deres kunder, at de ikke var dækket af Garantifonden.
Preben Bang Henriksen (V), 2025-03-11:
Der er 26 punkter, som taler om oplysningsindsats om partnervold, om undersøgelser om partnervold, om tilskud til Danner og Projekt Q-Værk og puljer til børn og unge og kriterier for prøveløsladelser af indsatte, der er dømt for partnervold og partnerdrab osv. osv.
Villy Søvndal (SF), 1999-03-17:
Det synes vi, der er meget idé i, hvis det er forstået, som det står skrevet, for det betyder vel, at når livtaget tages mellem de her smukke målsætninger og de manglende økonomiske midler, er den ny superminister i stand til at vride armen rundt på finansministeren, indtil det punkt hvor han giver sig.
Pernille Skipper (EL), 2014-12-18:
En af de ting, som man kan se der har været størst problemer med – og som der faktisk ikke er nogen der har nævnt – når man kigger på de andre lande, som har den her forsøgsordning, har været, at der har været alt for mange tilfælde, hvor optagelserne pludselig er forsvundet, eller hvor kameraet belejligt nok ikke er blevet tændt.
Victoria Velasquez (EL), 2023-11-16:
Noget af det, som flere borgmestre har været ude at sige, og som ville være et virkelig stærkt supplement til den her aftale, er det med at sørge for, at hovedentreprenøren lever op til de regler og love, som vi laver herinde på Christiansborg, og faktisk at sikre sig, at arbejdsmiljøreglerne selvfølgelig ikke bliver brudt på arbejdspladsen.
Anne Baastrup (SF), 2000-05-03:
Derfor er det meget vigtigt for mig, at vi i den her fase - for det er jo første gang, vi har en rammeafgørelse, som vi står og snakker om hernede - kan få ministeren til at bekræfte, at den eneste grund til, at vi i virkeligheden har dette i salen i dag, er, at vi hermed skal forpligte os til at lave om på straffebestemmelserne omkring juridiske personer.
Hans Christian Schmidt (V), 2000-02-04:
Når de folk, der har skoene på og virker derude hver dag og er sammen i Kommunernes Landsforening - og må jeg hilse og sige, at det jo er alle politiske partier, der er med dér - er enige om, at hvad dét angår, virker det ikke efter hensigten, så er det ærgerligt, hvis ikke et flertal i dag vil stå sammen om i hvert fald at ændre de ting, så det igen kommer til at være godt for borgerne, for den cyklende og gående og kollektive trafik, sådan at de får fordelene.
Jann Sjursen (KD), 2004-01-30:
Eller man kan, som det bliver gjort her med lovforslaget, sige: Jamen så vælger vi at udvide mulighederne for at fradrage udgifter, vi udvider mulighederne for, at forskellige typer af virksomheder kan gøre brug af ordningen. Det er for så vidt fair nok; det synes jeg ikke man kan harcelere så voldsomt over, bortset fra, at jo mere man selvfølgelig udvider fradragsmulighederne i forhold til et 150-procents-fradrag, jo flere muligheder vil der også være for at spekulere i at kunne overføre almindelige udgifter, som virksomhederne skal afholde, til et 150-procents-fradrag.
Ole Sohn (SF), 2004-11-18:
Jeg har hele tiden haft den naive tro, at når en arbejdsløs fik tilbudt et job eller skulle have lavet en handlingsplan med efteruddannelsesinitiativer for at kunne komme tilbage på arbejdsmarkedet, så var det et tilbud for at hjælpe folk videre, men i lovforslaget her figurerer det som en straffebestemmelse.
Heidi Bank (V), 2023-04-28:
Så konklusionen er, at Venstre er imod beslutningsforslaget, da vi ikke mener, at en forvaltningsdomstol er det rette greb til at sikre en øget retssikkerhed, og jeg skal for god ordens skyld også hilse fra De Konservative og sige, at de også stemmer imod beslutningsforslaget.
Ebbe Kalnæs (CD), 2000-11-16:
Der var et enkelt område i elreformen, hvor vi stod af, nemlig loftet over udledningen af CO2 fra vores elværker - vores i øvrigt meget dygtigt lavede elværker, som er nogle af dem, der udleder allermindst, når vi sammenligner den type af konventionelle værker.
Tom Behnke (FP), 1998-04-02:
- det tror jeg ikke; det er i hvert fald ikke min erfaring, men det kan være, at ministeren ved mere om det, men det er altså ikke min erfaring - at man i byretterne ligefrem sidder og keder sig og har behov for mere at lave. Så med den større arbejdsmængde, man nu lægger over til byretterne, er spørgsmålet, hvor de vil finde kræfterne til at løfte og løse de opgaver.
Morten Homann (SF), 2004-12-07:
Og for det tredje fordi det skaber unfair konkurrencevilkår for erhvervsdrivende, hvor man i nogle brancher kan se, at det stort set er umuligt for en erhvervsdrivende, som har rent mel i posen og gerne vil drive virksomhed efter landets love og regler, at kunne konkurrere med de øvrige virksomheder i branchen.
Lars Løkke Rasmussen (V), 2010-06-02:
Altså, hvis man ser den pakke, som regeringen har aftalt, er det en bred pakke, som rummer mange elementer; hvor vi låser udviklingsbistanden; hvor vi sørger for at honorere vores løfter om at investere 1 pct. af samfundets velstand på forskning – men så heller ikke mere – over tid; hvor vi beder alle skatteyderne om at betale noget mere; hvor vi beder alle, der får børnecheck, om at afstå fra dele af den børnecheck.
Johanne Schmidt-Nielsen (EL), 2013-11-05:
Men jeg fik ikke noget svar på mit spørgsmål, som jo var, om statsministeren er enig med finansministeren, når finansministeren siger, at det er et problem for den danske konkurrenceevne, hvis vi sikrer, at de arbejdspladser, vi skaber for skattekroner, faktisk er nogle arbejdspladser, hvor arbejdet sker på danske løn- og arbejdsvilkår.
Ole M. Nielsen (KRF), 2002-03-19:
Men hr. Thulesen Dahl må vel alligevel medgive, at vores forhold til den nuværende regering burde være og er lidt tættere end Dansk Folkepartis til den tidligere regering. Det er jo helt korrekt, som Venstres finansordfører sagde, at vi ikke var meget positive over for regeringens finansieringsforslag.
Aaja Chemnitz Larsen (IA), 2016-10-25:
I Inuit Ataqatigiit mener vi, det er vigtigt, at vi får skabt en stærk og en solid økonomi, som kan stå mere stabilt på alle fire erhvervssøjler, nemlig fiskeri, råstof, turisme og landbaserede erhverv, herunder innovation og iværksætteri.
Sonja Mikkelsen (S), 1999-11-19:
Jeg medgiver, at det ikke var hr. Brian Mikkelsen, der på De Konservatives vegne deltog i de møder, det var hr. Kaj Ikast, som jo normalt plejer at repræsentere de samlede konservative standpunkter inden for trafikområdet, og jeg har tillid til, at også De Konservative er indstillet på at støtte dette lovforslag, sådan som det ligger, på baggrund af de tilsagn, der blev givet.
Tina Nedergaard (V), 2007-03-30:
Jeg vil godt afslutningsvis sige, at vi glæder os over den meget positive og fine tilkendegivelse fra ministeren, at regeringen har sin bevågenhed rettet mod feltet, da vi naturligvis ikke ønsker helt uhensigtsmæssige og voldsomme stigninger i noget så centralt som det at få sine børn passet, også når man er på arbejde.
Kasper Sand Kjær (S), 2023-05-11:
Det ændrer sådan set ikke på, at jeg deler bekymringen for, hvad konsekvenserne af islam kan være for vores samfund, hvis ikke vi herinde tager de problemer meget alvorligt, bekæmper negativ social kontrol og insisterer på, at grundloven står over enhver religiøs bog, og at danske værdier er definerende for det danske samfund.
Frank Aaen (EL), 2008-04-09:
USA har brugt metoden, det er anerkendt, og det lyder i ministerens svar, at man er ophørt med at bruge den, og at den ikke er en del af det amerikanske forhørsprogram - og så fortsætter ministeren, og jeg citerer: »Det er regeringens opfattelse, at en genindførelse af forhørsmetoden "waterboarding" ville være uacceptabel. Skulle dette ske, vil regeringen naturligvis tage afstand herfra.«
Lisbeth Bech Poulsen (SF), 2012-04-20:
Vi er enige i, at alle skal have den rette behandling, og ligesom man på andre områder kommer ind i retssystemet og kan klage over andre forhold, hvor man føler sig uretmæssigt behandlet, så har vi her et retssystem, hvor man får en advokat; man får måske fri proces, men der kan være omkostninger ved det.
Frank Aaen (EL), 2009-11-05:
Nej, man skal tage fat i noget helt andet, nemlig at det her samfund er ved at blive opdelt, sådan at de rige og velbjærgede og dem, der virkelig er på den grønne gren, bor nogle steder, og dem, der ikke har det så godt, ikke har arbejde, ikke har penge, har sociale problemer, bor andre steder.
Troels Lund Poulsen (V), 2024-01-16:
Når det så er sagt, står vi over for mange vigtige opgaver, og jeg glæder mig til, at vi nu her i det næste stykke tid kan koncentrere os om at diskutere, hvordan vi kan gøre det bedre for de mange ældre i Danmark, der har brug for en større tryghed og mere frihed.
Hans Christian Schmidt (V), 2019-01-18:
Det involverer jo, at koncernens kommercielle selskaber får mulighed for at indgå nye samarbejdsaftaler, som kan optimere driften i selskaberne, og at Sund og Bælt Partner A/S som led i deres rådgivningsvirksomhed kan udvikle og sælge ydelser af deres data, som rådgivningsmarkedet så kan få adgang til.
Anders Samuelsen (RV), 2004-04-28:
Hvis det er det, der bliver tilfældet, er det vel ikke nogen forhindring set fra Dansk Folkepartis side? Alternativet er jo, at hvis alle billige biler pr. definition skal blive billigere, bliver vi nødt til at bryde skattestoppet, og det har vi forsøgt at undgå at lægge op til, netop for ikke at presse Dansk Folkeparti, som vi ved har afgivet et løfte til regeringen om, at man ikke vil være med til at bryde skattestoppet. Kan jeg få bekræftet, at hvis det bliver tilfældet, at nogle af de billige biler bliver dyrere, og nogle bliver billigere, er det helt fint, og så er det o.k. for Dansk Folkeparti, bare der stadig er adgang til billige og helst meget miljøvenlige biler for den del af befolkningen, der måtte ønske det?
Magnus Heunicke (S), 2021-10-15:
jo helt korrekt, at der i den politiske aftale fra maj måned ikke er afsat midler til patienttilskud til medicinsk cannabis efter den 1. januar 2022, men så kan man jo også i regeringens forslag til finanslov læse – og det er jeg glad for man har – at regeringen har foreslået at afsætte 5 mio. kr. årligt i perioden fra 2022 til 2025 i tilskud.
Carsten Hansen (S), 2013-01-11:
Vi har også lavet en udligningsordning og et transportforlig, og der synes jeg at Venstre skulle høre efter, især Venstres ordfører, for Venstre var ikke med i udligningsordningen og heller ikke i transportforliget, der jo samlet set gav 287 mio. kr. til landdistrikterne.
Britta Schall Holberg (V), 2007-04-26:
Ja, det ligger jo lige for at bruge en sådan sætning, men jeg har jo forklaret, at vi faktisk, som det også blev sagt lige før, har fået svar fra ministeriet om, hvad der skete for de mennesker, som det drejer sig om her, og som beklageligvis ikke er gået op til prøven, fordi der er sket den forsinkelse i ministeriet.
Jeppe Jakobsen (DF), 2018-05-02:
Det bliver stemt ned af en læge, som ingen erfaring har på det her område, og det, jeg beder ministeren om at forholde sig til, er altså, om det er en tryg situation for patienter, at det er en kræftlæge, der vurderer, hvilke behandlinger der skal være tilgængelige for neurologiske patienter.
May-Britt Kattrup (LA), 2016-11-11:
Altså, om hesten står i nybyggeri eller i en eksisterende boks, har jo ikke noget at gøre med, hvordan hesten trives i boksen, og man må konstatere, at med de boksstørrelser, som der bliver krævet nu, kan hesten lægge sig ned, den kan vende sig, den kan ligge, den kan slappe af, den har rigelig plads, så hvad mere har den brug for?
Erling Bonnesen (V), 2015-05-12:
Men hvis det skulle ende med en vurdering, hvor man siger, at det da kunne være fint, og at der kunne være andre fordele, der kunne komme ind i den konkrete vurdering i den konkrete situation, jamen så synes jeg, det er forkert, at vi så på forhånd skulle udelukke at kunne komme til den konklusion, at der kunne komme en godkendelse af det.
Jesper Langballe (DF), 2003-11-05:
Som sagt er det jo ikke den helt store sag og vil næppe heller blive det, eftersom loven henvender sig til mennesker, der har lovligt ophold her i landet. Men vi tror, at den ændrede lov kunne få større effekt, hvis man gjorde et aktivt opsøgende arbejde for at oplyse om muligheden for repatrieringsydelse.
Lene Espersen (KF), 2003-05-05:
Jeg er meget glad for støtten, og som sagt synes jeg også, at hr. Helge Adam Møllers indlæg afspejler, at det jo ikke er sådan, at man bare er kommet med nogle forslag, og så har man ikke forsøgt at afveje hensynet til retsforfølgningen af de kriminelle med hensynet til retssikkerheden.
Kamal Qureshi (SF), 2010-03-26:
Det handler sådan set ene og alene om, at man fjerner den politiske blokering, der i dag hindrer trossamfundene i at vie homoseksuelle, hvis de vil, og som hindrer trossamfundene i at diskutere det her spørgsmål, som hr. Kim Andersen siger de selv skal diskutere.
Anne-Marie Meldgaard (S), 2002-02-07:
Og fra januar til august sidste år blev der oprettet 850 servicejob i plejesektoren på ældreområdet. Når de mennesker med tiden skal udskiftes med ikkestøttet arbejdskraft, vil det betyde, at der tilføres 85 mio. kr. mindre til personalepuljen i ældrepleje om året, og det på trods af at regeringen har lovet, at de ældre skulle få bedre vilkår.
Peter Skaarup (DF), 2007-04-26:
De har fået prøvet deres sag ved alle de instanser, som de overhovedet har kunnet få den prøvet ved – mange af dem har i hvert fald klaget til nye instanser over den afgørelse, der er kommet – og hver gang har man sagt: Nej, du kan ikke få opholdstilladelse, du kan ikke asyl.
Mattias Tesfaye (S), 2018-01-26:
Hun bor i Avedøre tæt på Hvidovre Gymnasium og siger, at hun selv har været glad for at gå på Hvidovre Gymnasium, og at hendes ældste barn har været glad for at gå på Hvidovre Gymnasium, men at hendes yngste barn i hvert fald ikke skal gå på Hvidovre Gymnasium, fordi andelen af unge fra indvandrerfamilier nu er så høj, at hendes oplevelse er, at det reelt set ikke er et valg for hende at vælge det lokale gymnasium.
Line Barfod (EL), 2010-12-10:
Hvis ikke man kan opnå flertal i Folketinget for, at vi skal opsige FN-konventioner og måske helt udtræde af FN, eller hvor langt Dansk Folkeparti nu ønsker at gå, så er det jo, fordi et flertal i Folketinget ønsker at være medlem af FN.
Anne-Mette Winther Christiansen (V), 2010-04-23:
Samtidig siger ordføreren, at det ikke, tror man, er forligsbrud så at fremsætte et forslag til vedtagelse, som går imod den ungepakke, der blev vedtaget i aftes, med en kreds af mennesker, som ikke er med i det forlig, som har indgået ungepakken.
Karsten Lauritzen (V), 2011-11-23:
Jeg kan også forstå, at i Socialdemokratiets »Fair Forandring«, som jeg også tror at finansministeren, da han havde en anden stilling i Socialdemokratiet, var en del af, er der faktisk skrevet ind på side 17, at man skal være meget opmærksom på, at det her er meget følsomt for cementindustrien.
Ole Sohn (SF), 1999-12-02:
Jeg vil da gerne spørge Venstres ordfører, om den mest effektive metode til at få flest muligt til at engagere sig i en forhandlingssituation og en urafstemningssituation ikke er, at man helt fjerner begrænsningerne, sådan at det afgørende er antal afgivne stemmer, for så vil begge parter have en lige stor interesse i at møde frem og deltage i debatten og i afstemningen.
Liselott Blixt (DF), 2012-05-03:
Det vigtigste er, at vi informerer og vejleder de forsøgspersoner, som melder sig, samt at vi gør dem opmærksom på, hvordan forholdene er, altså at man kan gå ud af det, når man har lyst til det, samt at oplysninger fra de forsøg, der er blevet lavet, bevares.
Poul Nyrup Rasmussen (S), 1998-12-09:
Det er en generel holdning også hos den danske regering, at det strategiske koncept håndteringsmæssigt først er i en indledende fase, og det budskab, som den danske regering har, er uændret: Vi finder ikke, at det er hensigtsmæssigt at ændre de kernevåbenrelaterede dele af det gældende strategiske koncept.
Anders Johansson (KF), 2017-02-02:
Så har vi derudover noteret os, at Københavns Borgerrepræsentation ikke støtter op om forslaget om at stoppe byggeriet, og når kommunalbestyrelsen i byen ikke bakker op om ønsket om at stoppe byggeriet, mener vi heller ikke, at Folketinget skal gribe ind, og derfor kan vi ikke støtte beslutningsforslaget.
Ellen Trane Nørby (V), 2012-10-04:
Vi er dybt bekymrede over, at regeringen har slækket på nogle af de regler, der gør, at nogle af de allermest kriminelle, som vi ikke ønsker at samle på i det danske samfund, får flere muligheder for at kunne blive her, fordi man har ændret på den lovgivning, vi havde under VK-regeringen.
Pernille Blach Hansen (S), 2003-01-22:
Så må vi forstå, at Dansk Folkeparti er blevet informeret, ingen indflydelse har haft overhovedet; man har heller ikke sagt ja til det her. Derfor vil jeg gerne spørge Dansk Folkeparti, om man så er indstillet på at være mere ambitiøs end regeringen på andre punkter, for det må jo i givet fald være konsekvensen, hvis ikke Dansk Folkeparti vil være en dikkende lammehale også på dette punkt til regeringens politik. Så synes jeg, det er meget interessant, at Dansk Folkeparti mener, man skal tage folk med, snakke med dem, høre alle synspunkter.
Martin Henriksen (DF), 2013-05-07:
Jeg forholder mig til det, der foregår i dagens Danmark, og der synes jeg altså, man bliver nødt til at være ærlig og sige, at nogle af de problemer, vi har med, at danskere med jødisk baggrund ikke kan gå i fred og bliver frarådet at sætte deres børn i bestemte folkeskoler i Danmark, har at gøre med tidligere tiders indvandring.